Početak rada objekta s 267 soba planiran je za lipanj 2018. godine

Tvrtka Romana kao investitor i Grupa DER Touristik Hotels (DTH) potpisali su ugovor o upravljanju kojim je dogovoren i početak gradnje hotela lti Romana Makarska, prvog hotela brenda lti u Hrvatskoj, izvijestili su danas ugovaratelji.

Investicija Romane u izgradnju hotela koji će imati četiri zvjezdice vrijedna je 50 milijuna eura, a upravljanje hotelom preuzet će DTH. Početak rada objekta s 267 soba planiran je za lipanj 2018. godine.

Investicija će omogućiti zapošljavanje 200 radnika, a dodatnim kapacitetima omogućava se i produljenje sezone, prvenstveno kroz zdravstveni i sportski turizam.

- Kompleks će biti putokaz u našem strateškom razvoju i demonstrativni projekt po kvaliteti i operativnim standardima i izvan hrvatskih granica - rekao je predsjednik Uprave DTH Grupe Christian Grage, dodavši kako potpisom ugovora o upravljanju DTH već u fazi projektiranja i kasnije u fazi izgradnje ima veći utjecaj i može pravodobno unijeti svoje prijedloge.